钦定古今图书集成/明伦汇编/闺媛典/第259卷 > 白鸥妻袁氏〈妇李氏附〉
## 钦定古今图书集成/明伦汇编/闺媛典/第259卷 > 白鸥妻袁氏〈妇李氏附〉

按《凤阳府志》：“袁氏，白鸥妻。孝廉白精衷母。鸥，少业医，
多隐德，不事家务，早死，袁安贫抚孤，以所居隙地改
蔬圃，勤苦自给。精衷读《学》《庸》《孝经》，皆袁口授。长领乡
荐，上其事，得旌表。乙亥，寇陷颍，精衷被执，衷妻李氏
奉姑越城避之，袁足损不能行。贼至，李乞释姑。贼害
袁，并刃李。贼退，李得苏，拮据殓姑，苦节抚子终身。”